กรุงเทพประกันลุย หั่นเบี้ยรถยนต์แข่ง
กรุงเทพประกันภัย ร่วมวงแข่งขันราคา ลดค่าเบี้ยกลุ่มที่มีกำไร รถขับน้อยก็ได้ส่วนลดเพิ่ม
1 ส.ค. 2559

กรุงเทพประกันภัย ร่วมวงแข่งขันราคา ลดค่าเบี้ยกลุ่มที่มีกำไร รถขับน้อยก็ได้ส่วนลดเพิ่ม
นายอภิสิทธิ์ อนันตนาถรัตน กรรมการผู้อำนวยการใหญ่ บริษัท กรุงเทพประกันภัย เปิดเผยว่า ในช่วงครึ่งปีหลังนี้บริษัทมีแผนที่จะปรับลดค่าเบี้ยประกันชั้น 1 ในกลุ่มรถยนต์ที่ยังมีกำไรให้ลดลงมาอีก รวมถึงประกันชั้น 2+ และ 3+ ก็จะมีการใช้กลยุทธ์ด้านราคามากขึ้น เพื่อให้สามารถแข่งขันกับตลาดได้
“เราคงไม่เข้าไปแข่งขันในรถทุกกลุ่ม แต่จะเลือกเฉพาะกลุ่มรถที่มีกำไรอยู่ เช่น รถกระบะบางรุ่น รถบรรทุก อายุ 1-3 ปี หรือรถรุ่นใหม่ๆ ที่ลูกค้ามีพฤติกรรมขับรถดีขึ้น ถือได้ว่าเป็นการสร้างดุลยภาพในการแข่งขันให้กับตลาด แต่ในส่วนของรถที่มีอัตราความเสียหายต่อเบี้ยประกันภัยสูง เราเองก็ต้องมีการปรับค่าเบี้ยขึ้นตามความเสี่ยงที่เกิดขึ้นด้วย” นายอภิสิทธิ์ กล่าว
อย่างไรก็ตาม ล่าสุดเมื่อเดือน มิ.ย.ที่ผ่านมา บริษัทได้เปิดขายแบบประกัน “ประกันภัยรถยนต์ BKI Telematics”เทเลเมติกส์แบบประกันใหม่ ที่มีส่วนลดค่าเบี้ยลงมาอีก 20% จากส่วนลดประวัติดีปกติ จับกลุ่มผู้ที่ใช้รถน้อย หรือกลุ่มที่มีรถมากกว่า 1 คัน และวิ่งระยะทางไม่เกินปีละ 5,000 กิโลเมตร เป็นหลัก ทั้งนี้ ตั้งแต่เดือน พ.ค. 2558 ถึงปัจจุบัน มีลูกค้าทดลองติดตั้งเทเลเมติกส์ไปแล้ว 1 หมื่นตัว และในช่วงปลายปีนี้จะเริ่มให้บริการคิดค่าเบี้ยประกันตามภูมิภาคได้ ซึ่งจะมีทั้งค่าเบี้ยที่ลดลงและเพิ่มขึ้นอีกด้วย
สำหรับการแข่งขันด้านราคาของประกันภัยทรัพย์สินนั้น บริษัทก็พร้อมแข่งขันแต่ต้องทำควบคู่ไปกับการใช้กลไกสำรวจภัยลูกค้าที่เข้มข้นด้วย  
นอกจากนี้ บริษัทยังไม่มีแผนปรับเป้าธุรกิจในขณะนี้ เนื่องจากมองว่าทิศทางธุรกิจประกันในช่วงครึ่งปีหลังจะได้รับอานิสงส์จากโครงการของรัฐบาลมากขึ้น ไม่ว่าจะเป็นโครงการประกันภัยนาข้าว 25 ล้านไร่ เบี้ยประมาณ 2,500 ล้านบาท หรือโครงการก่อสร้างขนาดใหญ่ หรือเมกะโปรเจกต์ ที่จะเกิดขึ้นมากกว่าปี 2558 รวมถึงการเปิดสาขาของกรุงเทพประกันภัยตามจังหวัดชายแดนที่มียอดขายเติบโตอย่างต่อเนื่อง